Source: http://www.cinemagie.info/2014/03/iccj-respinge-cererea-de-cercetare.html
Timestamp: 2019-08-19 19:38:04+00:00
Document Index: 30257928

Matched Legal Cases: ['ICCJ ', 'ICCJ ', 'ICCJ ', 'ICCJ ', 'CSM ', 'ICCJ ', 'articolul 141']

ICCJ respinge cererea de cercetare pentru plagiat a premierului Victor Ponta - Stiri de ultima ora, stiri despre politica, justitie, economie - Cinemagie.info
Home / Justitie / Victor Ponta / ICCJ respinge cererea de cercetare pentru plagiat a premierului Victor Ponta
ICCJ respinge cererea de cercetare pentru plagiat a premierului Victor Ponta
Daniel Nicolae 20:46 Justitie, Victor Ponta
Victor Ponta nu va fi cercetat pentru plagiat, după ce contestaţia formulată de Adrian Papahagi, Mihail Neamţu şi Augustin Ofiţeru, prin care au cerut infirmarea soluţiei de neîncepere a urmăririi penale şi redeschiderea dosarului, a fost respinsă, luni, de instanţa supremă, decizia fiind definitivă.
Aceasta a fost ultima cale de atac la decizia procurorilor, soluţia pronunţată de instanţa supremă fiind definitivă.
Premierul Victor Ponta a fost întrebat, luni, despre decizia ICCJ de a nu-l cerceta pentru plagiat, şeful Guvernul răspunzând că el nu discută despre deciziile justiţiei.
Întrebat în legătură cu decizia ICCJ, Ponta a spus: "Îmi aduc aminte că ultima dată când am comentat o decizie a justiţiei am fost criticat şi pe bună dreptate şi de CSM şi de presă. Eu nu discut despre deciziile justiţiei, nu comentez deciziile justiţiei".
În 7 iunie 2013, avocatul denunţătorilor lui Victor Ponta în cazul plagiatului a contestat la procurorul superior celui de caz soluţia de neîncepere a urmăririi penale (NUP) primită de premier, pe motiv că procurorul de caz a administrat probe fără să înceapă urmărirea penală şi a preluat integral expertizele Oficiului Român pentru Drepturile de Autor (ORDA).
Rezoluţia Parchetului ICCJ prin care a fost dispusă neînceperea urmăririi penale în cazul lui Victor Ponta, sub aspectul infracţiunii prevăzute de articolul 141 din Legea 8/1996 privind dreptul de autor şi drepturile conexe, modificată, a fost emisă în mai 2013.
Procurorul Mihaela Litvin, de la Parchetul Înaltei Curţi de Casaţie şi Justiţie, a arătat în rezoluţia prin care a dispus neînceperea urmăririi penale, că nu se confirmă faptul că Victor Ponta a plagiat în 113 pagini din cele 292 ale lucrării "Răspunderea în dreptul internaţional umanitar", după cum se arăta în denunţul făcut în august 2012 de Mihail Neamţu, Adrian Papahagi şi Minel Augustin Ofiţeru.
"În urma analizei comparative a operelor s-a constatat că lucrarea în litigiu are o structură proprie, care exprimă amprenta personală a autorului şi nu se aseamănă ca tot unitar cu vreuna din lucrările presupuse a fi plagiate", se preciza în documentul citat.